Source: http://bucuresti-news.ro/consiliul-superior-al-magistraturii-isi-alege-vineri-noua-conducere/
Timestamp: 2018-01-20 14:49:38+00:00
Document Index: 17090994

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

CONSILIUL SUPERIOR AL MAGISTRATURII ISI ALEGE VINERI NOUA CONDUCERE | BUCURESTI NEWS
Home >> Administratie publica >> CONSILIUL SUPERIOR AL MAGISTRATURII ISI ALEGE VINERI NOUA CONDUCERE
CONSILIUL SUPERIOR AL MAGISTRATURII ISI ALEGE VINERI NOUA CONDUCERE
Zi importantă pentru magistraţi. Consiliul Superior al Magistraturii (CSM) îşi alege, vineri, conducerea pentru 2018 şi va face bilanţul activităţii pe anul trecut. La şedinţă sunt aşteptaţi preşedintele Klaus Iohannis şi ministrul Justiţiei Tudorel Toader.
Plenul CSM se reuneşte, vineri, începând cu ora 10.00, mai întâi pentru a analiza activităţii pe anul 2017, iar apoi pentru alegerea noii conduceri. Mandatele şefilor CSM sunt de un an.
Preşedintele şi vicepreşedintele Consiliului Superior al Magistraturii sunt aleşi de plen, în prezenţa a cel puţin 15 membri ai Consiliului, cu votul majorităţii membrilor acestuia. Candidaţii pentru şefia CSM trebuie să prezinte un proiect managerial care să cuprindă viziunea lor referitoare la gestionarea competenţelor Consiliului şi rezolvarea aspectelor legate de resursele umane din sistemul judiciar şi proiectele aflate în derulare.
CSM are în componenţă 19 membri: nouă judecători şi cinci procurori aleşi de magistraţi în adunările generale ale instanţelor şi parchetelor şi validaţi de Senat, doi reprezentanţi ai societăţii civile aleşi de Senat şi trei membri de drept – ministrul Justiţiei, preşedintele ÎCCJ şi procurorul general al României.
Mandatul membrilor aleşi este de şase ani, fără posibilitatea reînvestirii.
Judecătoarea Simona Camelia Marcu, care candidează la funcţia de preşedinte al CSM, este membru al Consiliului din partea instanţei supreme, fiind judecător la Secţia Contencios Administrativ. Potrivit CV-ului său, Simona Marcu a absolvit Facultatea de Drept a Universităţii Bucureşti în 1988 şi a fost jurisconsult, judecător la Judecătoria Sector 1 şi la Tribunalul Bucureşti, preşedinte de secţie, vicepreşedinte al Tribunalului Bucureşti, judecător la Curtea de Apel Bucureşti şi judecător la Înalta Curte de Casaţie şi Justiţie – Secţia de Contencios Administrativ şi Fiscal. În proiectul prezentat la depunerea candidaturii pentru alegerea ca membru al Consiliului Superior al Magistraturii, Simona Marcu a pledat pentru „echilibrul sistemului judiciar“, arătând că „CSM trebuie să-şi asume pe deplin rolul constituţional de garant al independenţei justiţiei şi să se implice în stabilirea şi aplicarea unor politici judiciare constante şi coerente“.
De asemenea, ea a pledat pentru indemnizaţiile şi pensiile judecătorilor, arătând că „aceste elemente nu constituie şi nu trebuie tratate ca privilegii ale acestei categorii profesionale, ci ca o condiţie obligatorie pentru asigurarea independenţei justiţiei“.
În februarie 2017, Simona Camelia Marcu a cerut în şedinţa CSM sesizarea Inspecţiei Judiciare pentru a verifica modul în care procurorul general Augustin Lazăr, în calitate de reprezentant al Ministerului Public, „a gestionat comunicarea publică în perioada ulterioară trimiterii OUG 13, din perspectiva respectării obligaţiei de rezervă pe care o are orice magistrat“. Ea a cerut suplimentarea ordinii de zi a CSM cu acest punct, dar solicitarea a fost respinsă.
În ceea ce priveşte candidaturile pentru vicepreşedinţi, surse din sistem au precizat că procurorul Codruţ Olaru nu are susţinerea Secţiei pentru procurori a CSM, cel sprijinit pentru a ocupa aceasta funcţie fiind Nicolae Solomon.
Codruţ Olaru este reprezentantul Parchetului General în CSM, acesta fiind activat ca general al Armatei Române în luna mai a anului 2016. Activarea a scos la iveală o parte mai puţin cunoscută, şi deopotrivă, controversată a carierei sale: două grade militare obţinute în câteva luni, în 2011, la propunerea lui Gabriel Oprea, unul retras câteva luni mai târziu, în 2012, de Corneliu Dobriţoiu, şi redat, în 2013, de Mircea Duşa. Avansările procurorului au fost justificate, în 2011, de MapN ca fiind făcute „în mod excepţional”, situaţie răsturnată un an mai târziu când o comisie de analiză a Armatei „nu a putut desluşi dacă gradul de colonel a fost acordat în baza legii şi a nevoilor ministrului”, a explicat fostul ministru al Apărării, Corneliu Dobriţoiu. După plecarea acestuia însă, succesorul său, Mircea Duşa, i-a dat înapoi lui Olaru gradul de colonel, ulterior Olaru fiind avansat general de Traian Basescu.
Procurorul Nicolae Solomon are o biografie mai „convenţională“. El şi-a început activitatea în 2008, la Medgidia, iar în 2010 a venit la Bucureşti, fiind magistrat la Parchetul de pe lângă Judecătoria Sectorului 6. În perioada 2011-2013, Solomon a fost procuror criminalist şi purtător de cuvânt al Parchetului de pe lângă Tribunalul Bucureşti. Ulterior, a fost procuror la Parchetul instanţei supreme, iar din octombrie 2013 prim-procuror adjunct la Parchetul de pe lângă Tribunalul Bucureşti.
Klaus Iohannis, faţă-n faţă cu Tudorel Toader
Preşedintele Klaus Iohannis participă la şedinţa de bilanţ a CSM. Aceasta va fi prima apariţie publică a şefului statului din acest an. Anunţul privind participarea lui Klaus Iohannis la şedinţa CSM a fost făcut joi de către Administraţia Prezidenţială.
Conform Legii de organizare şi functionare a CSM, şeful statului poate participa la şedinţa de alegeri fără a avea drept de vot. Întâlnirea dintre preşedinte şi membrii CSM va avea loc într-un context tensionat de trecerea prin Parlament a modificărilor aduse legilor justiţiei şi introducerea câtorva zeci de amendamente la Codurile penale, care ameninţă să destabilizeze sistemul. În ultimele două luni CSM a criticat în mai multe rânduri modificările aduse legilor justiţiei.
La şedinţa CSM urmează să vină şi ministrul Justiţiei, Tudorel Toader, astfel că cei doi oficiali ai statului român urmează să se întâlnească, după o perioadă de timp în care şeful statului l-a criticat în termeni duri pe ministrul Justiţiei că l-a ocolit în perioada elaborării şi dezbaterii Legilor Justiţiei.
Judecătoarea Mariana Ghena predă mandatul
Previous: CRISTINA NEAGU CONCUREAZA PENTRU TITLUL DE CEA MAI BUNA JUCATOARE DE HANDBAL DIN EUROPA IN 2017
Next: VESTI BUNE PENTRU DETINATORII DE TELEFOANE iPHONE